钦定古今图书集成/明伦汇编/氏族典/第076卷 > 朱一统
## 钦定古今图书集成/明伦汇编/氏族典/第076卷 > 朱一统

按《山西通志》：一统字霞淑，平定人。崇祯庚午科举人，
由华阴县调繁蒲城。时蒲邑衙兵，横不可问，一统一
裁于法。十六年十月十二日，闯陷京兆，州县举望风
降，一统誓与城俱尽，曰：“‘吾家七世衣冠，受恩深也’。人
或曰：‘某某降矣’。一统曰：‘此事不论资格也’。”坐卧城头，
节减饮食，曰：“临时令气弱，可速死尔。”预扩井口曰：“身
躯壮，令容纳。而衙兵勒逼纳款，环夺印钤。一统瞑目
曰：‘此身一日生，则城明，城印明印也。此头可断，此印
不可得’！”会日暮，左右尽散去，亲近者亦皆劝慰。一统
曰：“诸公误矣，此事诸公能，我终不能。果若此，不惟不
可对朝廷，抑且不可对自心。噫诸公误矣。”犹集堞挢
干，峙糗缮器，严门禁，乘城楼，调度百出，奈会城告陷，
度“城必不能守”，遂赴《眢井》而死。